Ritratt: DM Midja  Mit-Tnejn 3 ta' Jannar fuq Net TV mistennija li tibda tixxandar is-sensiela ġdida Feliċi bis-sehem ta' bosta atturi magħrufa u oħrajn ġodda. Bi produzzjoni ta' DM Midja, Feliċi għandha tkun sensiela li tnissel tbissima. Kull ġimgħa fuq newsbook.com.mt niltaqgħu mal-karattri li se jkunu qed jidħlu fid-djar tagħna. Illum niltaqgħu mill-qrib ma' Dominic Felice, karattru nterpretat minn Renald Formosa. Isem Dominic Felice Età 50 sena Kulur Favorit Blù Ikel Favorit Kull tip ta' għaġin Stat Miżżewweġ, lil-Myriamme u flimkien għadna lil Julia u Kyle. Taħdem? Bħalissa ninsab bla xogħol. Kont naħdem fis-servizz bħala pulizija, pero' minħabba ċirkostanzi kelli nirtira mill-kariga tiegħi. Qalbi għadha fil-korp u nixtieq ħafna li nerġa ningħaqad magħhom, speċjalment meta naħseb li kien fadalli vera ftit biex ngħaqqad il-ħamsa u għoxrin sena servizz. Pero' għal ġid tal-familja jkolli nagħmel dak li ma rridx. Għalija il-familja tiġi l-ewwel u qabel kollox. Kif tiddeskrivi r-relazzjoni tiegħek ma' Myriamme? Jien u Myriamme ninħabbu ħafna. L-imħabba tagħna hija leali. Dan ma jfissirx li ma jkollniex intoppi bejnietna – speċjalment issa li jien ma nistax naċċetta l-fatt li ninsab bla xogħol. Pero' dak li jagħmilna sodi bejnietna. Li kull problema jew nkwiet li nħabbtu wiċċna miegħu nieħduhom bħala fażijiet u ma nħalluhomx jaffetwawna jew ibeduna minn xulxin. Dwar it-tfal, xi tgħidilna? Kif qalet sew Myriamme il-ġimgħa l-oħra, mat-tfal inħobbu nżommu ftit sens ta' dixxiplina. Inħobbuhom daqs id-dawl t'għajnejna u nipruvaw li ma nħalluhom neqsin minn xejn, pero' nemmnu ftit ta' dixxiplina hi mportanti fit-trobbija għax tgħinhom jikbru f'adulti maturi u li ma jibżawx mis-sens ta' responsabilita'. Il-Kunjatu faħrek fl-intervista' tiegħu, int xi tgħidilna dwaru? Leli m'hawnx bħalu. Kunjatu tal-ġenn, speċjalment l-fatt li ma jħobbx jindaħal bejnietna. Qatt ma nafu jlissen kelma waqt xi argument li jkollna jien u l-mara. Imma, minn naħa l-oħra jħobb jgħaddi kelma ta' ġid meta nkunu ras imb'ras jien u hu. U naf żgur li jagħmel hekk anke ma' bintu, Myriamme. Jgħaddi kelma ta' ġid bla ma jżomm ma' edba naħa – dak li jagħmlu kunjatu tal-ġenn. Tħobb tagħmel xogħol fid-dar jew tipreferi tqabbad lin-nies? Il-ħinijiet li kont naħdem bihom waqt li kont fil-korp ma tantx kien ikolli ċans. Il-ħin li ma kontx inkun xogħol kont nipreferi nqattgħu mal-familja – naraw xi film jew nilgħabu xi indoor game. Bħalissa, għalkemm miniex qed naħdem, nametti li ma tantx għandi moħħ għad-dar. Kif għidt qabel il-fatt li kelli nitlaq qabel iż- żmien mill-korp ħassejta wisq u nista' ngħid li ngħalaqt wisq fija nnifsi – għalkemm nipprova li ma tantx nuri. Minn dejjem kont timmaġina ruħek bħala pulizija? Meta xi ħadd ikollu l-ħajra għal korp nemmen li tkun vokazzjoni. Jekk ma tkunx, għalxejn tidħol. U vokazzjoni titwieled biha. Għalhekk, iva, minn dejjem kont narani bħala pulizija. Kelli n-nannu tiegħi jaħdem man-Navy Ingliza u vera kont nieħdu gost inħares lejn l-uniformi. Ħaġa bħal din kompliet tressaqni iktar lejn il-korp tal-pulizija. U għaliex pulizija, u mhux suldat? Mhux se ngħid li qatt ma ġieni l-ħsieb li flok nidħol pulizija, nidħol bħala suldat. Imma hemm dik ix-xi ħaġa li f'suldat diffiċli jkollok – il-kuntatt man-nies. L- hena tiegħi inkun ta' għajnuna għal min jiġi bżonn l-għajnuna tiegħi. Ngħin bla ma nistenna xi ħaġa lura. Għalkemm il-kelma GRAZZI timlieni b'sodisfazzjon kbir għax tfisser li tajt il-persuna dak li vera xtaqet jew kellha bżonn. Tixtieq tgħaddi messaġġ lil min qed jaqra dan l-artiklu dwar l-esperjeza tiegħek bħala pulzija? Inħossni mweġgħa ħafna meta nisma' ċertu ġenituri jbeżżgħu lil uliedhom billi jużaw lil pulizija. Qijsna aħna qegħdin hemm biex inbeżżgħu lin-nies. Qatt tagħmlu dan, għax jekk t-tfal isibu ruħhom f'diffikulta' jibdew jibżgħu javviċinawna għal għajnuna u dan m'għandux ikun. Kif għidt diġa' aħna qegħdin hemm biex ngħinu lilkom ċittadini ta’ dan il-pajiż. Għaliex in-nies għandhom isegwu ‘Feliċi’? Is-sens ta’ familja u l-varjeta’ li fih dan is-serje bla ma trid tħossok parti mill- istorja tagħna. U meta tħossok parti mill-istorja, se tieħu gost iktar tara il- prodott. Marica Mizzi hija Myriamme: "Naħdem u ngħix għall-familja" Joe Borg huwa n-nannu Leli: "Kemm se ndumu naraw qtil, sparar u dwejjaq fuq it-TV?" DIn l-intervista kienet possibbli għal DM Midja.